Kamu bisa jelasin ke aku soal Rembau dalam bahasa minangkabau?

Rembau adolah sabuah daerah di Negeri Sembilan, Malaysia nan talatak di sabalah selatan, babatehan jo nagari Melaka. Daerah Rembau tabantang salaweh 402.76 kilometer persegi atau 41,512 hektar jo panduduak sabanyak 38,325 (2000) urang nan mandiami di 17 mukim nan tadiri dari 204 buah kampuang . Panduduak daerah iko sabagian gadangnyo adolah petani, pagawai pamarintah, karajo pabrik di kawasan industri daerah atau di pakan Seremban.

Dalam catatan sajarah, Rembau asanyo adolah tampek mandarek paliang awal urang-urang Minangkabau dari Sumatra. Adaik budayo Matrilineal nan juo disabuik "Adaik Perpatih" alah dibaok masuak dek urang Minangkabau. Mareka mambuek tampek iko sabagai kawasan rantau nan rami bakawin jo urang asli satampek.  Samaso pamarintahan Karajaan Melayu Melaka Rembau manjadi bagian dari daerah jajahan Melaka. Urang-urang Rembau pernah malakuan paparangan jo urang-urang Naning Melaka nan juo masyarakaik urang Minangkabau.

Yang DiPertuan Besar Negeri Sembilan nan partamo, Raja Melewar, dilewakan di Rembau iyolah di  Kampuang  Penajis. Raja Melewar adolah anak rajo Minangkabau dari Pagaruyuang. Nama asanyo Raja Mahmud putera kepado Sultan Abdul Jalil Pagar Ruyung. nan diparintah dek ayahandanyo untuak pai ka Nagari Sembilan manjadi Yang DiPertuan Besar nan partamo.  Raja Melewar tingga di  Kampuang  Astana Raja, Rembau jo mangkat di Rembau; makamnyo masih ado di Rembau.